Document ID: 31998R2092

Komisjoni määrus (EÜ) nr 2092/98,
30. september 1998,
mis käsitleb teatavate ühenduse kalastuspiirkondade ja kalavarudega seotud püügikoormuse deklareerimist
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. detsembri 1992. aasta määrust (EMÜ) nr 3760/92, millega luuakse ühenduse kalanduse ja akvakultuuri süsteem [1] (muudetud määrusega (EÜ) nr 1181/98), [2] eriti selle artiklit 13,
ning arvestades, et:
vastavalt nõukogu 12. oktoobri 1993. aasta määrusele (EMÜ) nr 2847/93, millega luuakse ühise kalanduspoliitika suhtes rakendatav kontrollisüsteem [3] (viimati muudetud määrusega (EÜ) nr 2635/97, [4] eriti selle artikli 19 punkti f lõikele 3, tagab komisjon, et kontrolli eest vastutavatele liikmesriikidele on kättesaadavad nende vetele juurdepääsu omavate laevade identifitseerimisandmed;
teatavate ühenduse kalastuspiirkondade ja kalavarudega seotud püügikoormuse korraldamist käsitleva 27. märtsi 1995. aasta nõukogu määruse (EÜ) nr 685/95 [5] ja Läänemere püügikoormuse korraldust kehtestava 24. aprilli 1997. aasta nõukogu määruse (EÜ) nr 779/97 [6] alusel rakendatav püügikoormuse korraldamise kord tõstatab vajaduse võtta vastu sätted tagamaks, et nimetatud kalalaevade nimekirjadega seotud andmed edastataks viivitamata;
komisjoni määrus (EÜ) nr 2090/98 [7], millega luuakse alus andmete kandmiseks ühenduse kalalaevade registrisse;
kalapüügitüübi püügikoormust käsitlevate andmete edastamisel tuleks osutada ühenduse kalalaevade registris sisalduvatele andmetele;
käesoleva määrusega ettenähtud meetmed on vastavuses kalanduse ja akvakultuuri korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Liikmesriigid edastavad komisjonile käesoleva määruse III lisas sätestatud korras määruse (EMÜ) nr 2847/93 artikli 19 punkti f lõikes 1 nimetatud andmed ning nimekirja neist laevadest, millel on lubatud tegeleda määruse (EÜ) nr 685/95 I lisas ja määruse (EÜ) nr 779/97 lisas loetletud kalapüügiga. Muudatused laevade nimekirjades esitatakse komisjonile samas korras hiljemalt neli tööpäeva enne laevade sisenemist kalastuspiirkonda. Komisjon kinnitab nimekirja muudatuste kättesaamist digitaalselt telekommunikatsioonivõrgu vahendusel mitte hiljem kui kaks päeva enne laevade sisenemist kalastuspiirkonda.
Artikkel 2
Liikmesriigid edastavad komisjonile vastavalt käesoleva määruse I lisale määruse (EMÜ) nr 2847/93 artiklis 191 nimetatud püügikoormuse koondandmed järgmiselt:
- põhjalähedaste kalade osas enne iga kuu 15. kuupäeva eelmise kuu andmed kõikide määruse (EMÜ) nr 2847/93 artikli 19 punkti a lõikes 1 nimetatud piirkondade kohta,
- põhjalähedaste kalade, lõhe, meriforelli ja mageveekalade osas enne 15. aprilli, 15. juulit, 15. oktoobrit ja 15. jaanuari eelmise kvartali andmed ning enne iga kalendriaasta 15. veebruari eelmise aasta iga kuu andmed kõikide määruse (EMÜ) nr 2847/93 artikli 19 punkti a lõike 1 alapunktis a nimetatud piirkondade kohta,
- pelaagiliste kalade osas enne iga kalendrikvartali esimese kuu lõppu eelmise kvartali andmed kõikide määruse (EMÜ) nr 2847/93 artikli 19 punktis a nimetatud piirkondade kohta.
Artikkel 3
Registris sisalduvate väärandmete parandused tuleb komisjonile edastada 30 päeva jooksul alates vea avastamise kuupäevast.
Artikkel 4
Liikmesriigid saavad käesoleva määruse IV lisas ettenähtud korras viivitamata juurdepääsu laevade identifitseerimisandmetele, kui need tegelevad määruse (EÜ) nr 685/95 I lisas ja määruse (EÜ) nr 779/97 lisas loetletud kalapüügiga kohtades, mis kuuluvad kõnealuste liikmesriikide jurisdiktsiooni või suveräänsete õiguste alla.
Artikkel 5
Liikmesriigid edastavad komisjonile käesolevas määruses nimetatud andmed digitaalselt telekommunikatsioonivõrgu vahendusel I-IV lisas sätestatud üksikasjalike eeskirjade ja koodide kohaselt. Komisjon kinnitab teadete kättesaamist kohe, kui need on jäädvustatud andmebaasis.
Artikkel 6
Käesolevas määruses käsitletud laevu identifitseeritakse ühenduse kalalaevade registris jäädvustatud sisemise numbri alusel vastavalt määruse (EÜ) nr 2090/98 I lisas osutatule.
Artikkel 7
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. september 1998

Labels: 12
20
6